# name
Més que mil paraules: Funcionament i estat de la
qüestió de la cerca i recuperació d'informació multimèdia basada en el contingut

# metadata.dc.description[].value
Treballs Finals de Grau d'Informació i Documentació, Facultat d'Informació i Mitjans Audiovisuals, Universitat de Barcelona, Curs: 2018-2019, Gema Santos-Hermosa

# metadata.dc.description.abstract[].value
El creixement exponencial de la documentació multimèdia des de la popularització d’Internet, i en especial, 
des de l’aparició dels telèfons intel·ligents, ha provocat que la recuperació d’aquests continguts amb metadades associades necessiti metodologies de cerca addicionals i sistemes de recuperació d’informació adaptats a les necessitats d’aquests continguts.
La cerca i recuperació d’informació basada en el seu contingut és un camp d’investigació de plena vigència,
 polifacètic i que implica un coneixement pluridisciplinari per a la seva aplicació. És un camp que implica 
conèixer com es descriu, com se cerca i com es recupera la informació, els processos de reconeixement de
 patrons per ordinador i el seu funcionament, i en alguns casos, la interacció i integració en sistemes més
 complexos que van més enllà de la simple consulta-resposta per part de l’usuari.
De fet, l’ús d’aquests sistemes està tan integrat en d’altres que tant les cerques com les recuperacions
 acaben per ser processos interns d’un programari tancat. Per exemple, en el cas de la conducció assistida,
 la captació i interpretació d’imatges està completament gestionada per l’ordinador de bord del vehicle. 
Els processos que intervenen en el reconeixement d’objectes en moviment que fa el vehicle són els mateixos
 que es farien en una cerca d’imatge amb una altra imatge: s’identifica un cos mòbil i en resposta a la
 tipologia, el vehicle adapta gradualment la velocitat o en cas d’avançament, la trajectòria, per mantenir
 distàncies de seguretat.
En altres casos, hi ha una interacció directa entre el sistema de recuperació d’informació basat en el
 contingut i l’usuari que cerca una resposta concreta, a vegades sense ser del tot conscient dels
 procediments de cerca que ha utilitzat el sistema. Per exemple, l’usuari captura una cançó amb Shazam,
 que li retorna el títol de la cançó i el grup; però la seva intenció final probablement no és la 
recuperació d’informació en si mateixa, sinó la possibilitat de poder tornar a escoltar-la més tard,
 així que l’aplicació dóna l’opció o bé de comprar-la en una botiga digital o inclús afegir-la a un 
servei de música en streaming. En definitiva, la cerca i recuperació d’informació multimèdia forma part
 de moltes tecnologies no només de present, sinó de futur, i que forma i formarà part de diferents serveis
 de recuperació d’informació multimèdia.
Aquest treball pretén entendre el funcionament d’aquests sistemes i establir un estat de la qüestió sobre la
 recuperació i cerca d’informació basada en el contingut. En altres paraules, entendre i conèixer l’aplicació
 i implicacions de l’ús d’aquells sistemes on, en comptes d’introduir una consulta textual, l’usuari introdueix 
imatges, sons o inclús petits fragments de vídeo per obtenir-ne d’altres o informacions textuals associades.

# metadata.dc.rights[].value
cc-by-nc-nd (c) Oriol Cantarell Gutiérrez, 2019

# metadata.dc.source[].value
Treballs Finals de Grau (TFG) - Gestió d'Informació i Documentació Digital

# metadata.dc.title[].value
Més que mil paraules: Funcionament i estat de la
qüestió de la cerca i recuperació d'informació multimèdia basada en el contingut